Dr. med. Slavko Hirsch je rođen 29. 3. 1893 u Glini u židovskoj porodici. Medicinu je studirao u Beču, Innsbrucku i Pragu za vrijeme Austro-Ugarske. Još kao student, za vrijeme Prvoga svjetskoga rata, Slavko je bio mobiliziran, pa je duže vrijeme radio u Bršadinu, gdje je stekao velika praktična iskustva ne samo iz područja venerologije nego i ostalih zaraznih bolesti. Nakon diplome 14. 5. 1918 u Innsbrucku, Slavko se preselio u Zagreb gdje se našao u skupini mladih liječnika koje je osobno ""selektrirao"" dr. Andrija Štampar i dr. Josip Lochert, te ih potom uputio na specijalizaciju u Weimarsku Republiku. Krajem 1919 u Berlinu je završio specijalizaciju na zaraznom odjelu ""Bolnice Rudolf Virchow"", gdje se osobito bavio proučavanjem epidemiološkog meningitisa. Još u vrijeme specijalizacije, 1923, imenovan je ravnateljem novoosnovanog Doma narodnog zdravlja u Osijeku i šefom Zaraznog odjela osječke bolnice. Već sljedeće godine, po povratku iz Weimarske Republike, utemeljio je i postao šefom Bakteriološke stanice, tj. Epidemiološkog zavoda u Osijeku, a i primarnim liječnikom zaraznog odjela osječke bolnice. Po odluci Ministarstva narodnog zdravlja Kraljevine Srba, Hrvata i Slovenaca od 22. 2. 1927, Slavko je bio imenovan za epidemiologa u ""Epidemiološkom zavodu"". Velike su mu zasluge u suzbijanju zaraznih bolesti ne samo na području Osijeka nego i na širem području Slavonije. Kao epidemiolog istaknuo se u suzbijanju trbušnog tifusa, a kao izvrstan organizator posebice je zaslužan za organizaciju epidemiološke službe i za razvoj infektologije u Osijeku. Njegovom zaslugom 1938 je u osječkoj bolnici izgrađen suvremeno opremljen odjel sa 26 soba, 94 postelje i s vlastitim mikrobiološkim i kemijskim laboratorijem. Odmah po proglašenju Nezavisne Države Hrvatske (NDH), Slavko Hirsch je kao Židov sa porodicom bio upućen u Derventu. Režim NDH je u Bosnu i Hercegovinu poslao 80-ak židovskih liječnika iz Hrvatske kojima je bilo naloženo da suzbiju endemskog sifilis. Slavko je iz Bosne bio deportiran u Koncentracijski logor Jasenovac gdje je zajedno sa suprugom Sefi, kćerkom Ruth, unučićem i sestrom ubijen 1942 godine.